Ice Cold in Alex
Ice Cold in Alex () je britanski crno-bijeli ratni film snimljen 1958. godine u režiji J. Leeja Thompsona. Radnja se događa za vrijeme Sjevernoafričke kampanje u Drugom svjetskom ratu. Protagonist, koga tumači John Mills, je alkoholizmom i PTSP-om mučeni britanski pozadinski oficir koji se nakon napada Afričkog korpusa na Tobruk zajedno sa jednim podoficirom i dvije bolničarke nastoji evakuirati uz pomoć kamiona te poduzima dugo, opasno i iscrpljujuće putovanje preko pustinje, a na putu do sigurnosti britanskih položaja u Aleksandriji mu pomoć pruža neobični južnoafrički oficir (čiji lik tumači Anthony Quayle).

Ice Cold in Alex je sniman na lokacijama u Libiji, pri čemu su producentima logističku i drugu pomoć pružili tamo stacionirani pripadnici Britanske vojske; lokacije u susjednom Egiptu su, međutim, bile nedostupne zbog još uvijek nepravladanih posljedica Sueske krize. Film je imao izuzetnih problema sa tadašnjom cenzurom, prije svega sa službenim BBFC-ovim cenzorom Johnom Nichollsom koji je zahtijevao cijeli niz izmjena u scenariju i izbacivanja "problematičnih" scena, uključujući one u kojima se lik bolničarke koju tumači Sylvia Syms pojavljuje otkopčane bluze. Zbog toga je režiser Thompson bio uložio brojne proteste, koji su na kraju urodili plodom, te je mjesto cenzora preuzeo John Trevelyan, koji će sljedećih godina značajno ublažiti dotada stroge standarde. Film je na kraju sa uspjehom prikazan na berlinskom festivalu gdje je osvojio nagradu FIPRESCI.

Uloge 

 John Mills ... Kapetan Anson
 Sylvia Syms ... Sestra Diana Murdoch
 Anthony Quayle ... Kapetan van der Poel/Hauptmann Otto Lutz
 Harry Andrews ... MSM Tom Pugh
 Diane Clare ... Sestra Denise Norton
 Richard Leech ... Kapetan Crosbie
 Liam Redmond ... Brigadir, zamjenik medicinske službe
 Allan Cuthbertson ... Brigadirov štapski oficir
 David Lodge ... Kapetan CMP-a (tenkovska zamka)
 Michael Nightingale ... Kapetan CMP-a (kontrolna točka)
 Basil Hoskins ... Poručnik CMP-a (Aleksandrija)
 Walter Gotell ... Prvi njemački oficir
 Frederick Jaeger ... Drugi njemački oficir
 Richard Marner ... Njemački stražar
 Peter Arne ... Britanski oficir LRDG-a u oazi Siwa
 Paul Stassino ... barmen

Napomene

Izvori

Vanjske veze 

 
 
 

Britanski filmovi
Ratni filmovi
Pustolovni filmovi
Filmovi o Drugom svjetskom ratu